CELEX: E2015P0035
Language: sk
Date: 2015-12-22 00:00:00
Title: Žaloba Dozorného úradu EZVO podaná 22. decembra 2015 proti Nórskemu kráľovstvu (Vec E-35/15)

16.6.2016   
            
            
               SK
            
            
               Úradný vestník Európskej únie
            
            
               C 216/13
            
         Žaloba Dozorného úradu EZVO podaná 22. decembra 2015 proti Nórskemu kráľovstvu
   (Vec E-35/15)
   (2016/C 216/10)
   Dozorný úrad EZVO, ktorý zastupujú Carsten Zatschler, Markus Schneider a Øyvind Bø, splnomocnení zástupcovia Dozorného úradu EZVO, 35 Rue Belliard, B-1040 Brusel, Belgicko podal 22. decembra 2015 na Súd EZVO žalobu proti Nórskemu kráľovstvu.
   Dozorný úrad EZVO žiada Súd EZVO, aby:
   
               1.
            
            
               Vyhlásil, že Nórske kráľovstvo si nesplnilo svoje povinnosti, ktoré mu vyplývajú z aktu uvedeného v bode 56i prílohy XIII k Dohode o Európskom hospodárskom priestore (smernica 2000/59/ES Európskeho parlamentu a Rady z 27. novembra 2000 o prístavných zberných zariadeniach na lodný odpad a zvyšky nákladu) v stanovenej lehote:
               
                           a)
                        
                        
                           tým, že nevypracovalo a nevykonalo vhodné plány zberu a spracovávania odpadu pre každý prístav v Nórsku, ako sa vyžaduje v článku 5 ods. 1 smernice 2000/59/ES;
                        
                     
                           b)
                        
                        
                           tým, že neposúdilo a neschválilo plány zberu a spracovávania odpadu pre všetky prístavy v Nórsku, nemonitorovalo ich vykonávanie a nezabezpečilo ich nové schválenie najmenej každé tri roky, ako sa vyžaduje v článku 5 ods. 3 smernice 2000/59/ES; ako aj
                        
                     
                           c)
                        
                        
                           tým, že nezabezpečilo dostupnosť prístavných zberných zariadení vo všetkých prístavoch v Nórsku primerane k potrebám lodí, ktoré normálne používajú prístav bez toho, aby to zapríčinilo neprimerané meškanie lodí, ako sa vyžaduje v článku 4 ods. 1 smernice 2000/59/ES.
                        
                     
         
               2.
            
            
               Nariadil žalovanej strane uhradiť trovy tohto konania.
            
         
      Právna a skutková podstata veci a právny základ žaloby:
   
   
               —
            
            
               Dozorný úrad EZVO (ďalej len „ESA“) tvrdí, že Nórske kráľovstvo si včas nesplnilo kľúčové povinnosti týkajúce sa ochrany morského prostredia podľa smernice 2000/59/ES (ďalej len „smernica“ alebo „smernica o prístavných zberných zariadeniach“).
            
         
               —
            
            
               S cieľom znížiť vypúšťanie lodného odpadu a zvyškov nákladu do mora smernica zaväzuje štáty EZVO, aby zabezpečili, že vo všetkých ich prístavoch sú dostupné primerané zariadenia, ktoré sú schopné prevziať lodný odpad a zvyšky nákladu, a aby vypracovali a vykonali plány zberu a spracovávania odpadu pre každý prístav.
            
         
               —
            
            
               Nórske orgány 23. októbra 2007 oznámili ESA, že smernicu o prístavných zberných zariadeniach transponovali do svojho vnútroštátneho práva.
            
         
               —
            
            
               Na žiadosť ESA vykonala Európska námorná bezpečnostná agentúra inšpekciu a 28. septembra 2010 vydala správu, v ktorej okrem iného poukazuje na nedostatky Nórska pri dodržiavaní ustanovení uvedenej smernice.
            
         
               —
            
            
               ESA vydal 10. júla 2013 odôvodnené stanovisko, v ktorom uviedol, že Nórsko si okrem iného nesplnilo povinnosti, ktoré mu vyplývajú z článku 4 ods. 1, článku 5 ods. 1 a 3 uvedenej smernice. Nórsko bolo vyzvané, aby prijalo opatrenia potrebné na dosiahnutie súladu s odôvodneným stanoviskom najneskôr 10. septembra 2013.
            
         
               —
            
            
               ESA tvrdí, že do uvedeného dátumu si Nórsko nesplnilo svoje povinnosti i) vypracovať a vykonať vhodné plány zberu a spracovávania odpadu pre každý prístav v Nórsku, ako sa vyžaduje v článku 5 ods. 1 smernice; ii) posúdiť a schváliť plány zberu a spracovávania odpadu pre všetky prístavy v Nórsku, monitorovať ich vykonávanie a zabezpečiť ich nové schválenie najmenej každé tri roky, ako sa vyžaduje v článku 5 ods. 3 smernice; a iii) zabezpečiť dostupnosť prístavných zberných zariadení vo všetkých prístavoch na svojom území, ako sa vyžaduje v článku 4 ods. 1 smernice.